4.3.2022
MT
Il-Ġurnal Uffiċjali tal-Unjoni Ewropea
C 105/31
Ekonomija: Iż-żamma u l-iżvilupp tal-katina tal-provvista kollha tal-industrija tal-karozzi fl-UE 3.6.
Il-promozzjoni tal-kollaborazzjoni industrijali.
Il-baġits kbar ħafna għar-riċerka u l-iżvilupp (bħalissa EUR 60 biljun fis-sena) li bħalissa huma investiti fl-iżvilupp ta’ mobilità dekarbonizzata, konnessa, awtomatizzata u kondiviża jirrikjedu kollaborazzjoni industrijali u sħubijiet pubbliċi-privati.
F’dan ir-rigward, l-introduzzjoni ta’ sħubijiet ta’ innovazzjoni taħt ir-raggruppament 5 (il-klima, l-enerġija, il-mobilità) tal-Orizzont Ewropa (idroġenu nadif, batteriji, mobilità konnessa u awtomatizzata, trasport bit-triq b’emissjonijiet żero, it-tmexxija tat-tranżizzjoni urbana) jistħoqqilha appoġġ sħiħ.
Barra minn hekk, l-alleanzi industrijali taħt l-awspiċji tal-Kummissjoni Ewropea (bħal għall-batteriji, l-idroġenu, il-materja prima u dik imħabbra għall-Katina tal-Valur ta’ Fjuwils Rinnovabbli u b’Livell Baxx ta’ Emissjonijiet tal-Karbonju) jipprovdu pjattaforma wiesgħa u miftuħa biex jiġu stabbiliti pjani direzzjonali strateġiċi u l-koordinazzjoni tar-riċerka u l-iżvilupp, l-investimenti u l-introduzzjoni fis-suq ta’ innovazzjonijiet ġodda.
Fl-aħħar nett, il-ġbir flimkien tar-riżorsi pubbliċi u privati fl-IPCEIs bla dubju se jsaħħaħ il-katina Ewropea tal-provvista tal-karozzi, inaqqas id-dipendenzi strateġiċi, u jrawwem it-tranżizzjoni ekoloġika u diġitali doppja.
Għandhom jiġu kkunsidrati IPCEIs ġodda: karozzi konnessi u awtomatizzati, ekonomija ċirkolari, integrazzjoni tas-sistemi tal-enerġija, provvista tal-materja prima, ekonomija tad-data, semikondutturi. 3.7.
L-isfidi tal-iżvilupp ta’ katina tal-valur tal-batteriji sostenibbli u ċirkolari (8) fl-UE Il-lokalizzazzjoni tal-manifattura tal-batteriji u taċ-ċelloli tal-fjuwil jenħtieġ tkun objettiv kruċjali tal-UE.
L-alleanzi tal-UE fil-qasam tal-batteriji u tal-idroġenu jistħoqqilhom jiġu appoġġjati u għandhom ikunu disponibbli riżorsi suffiċjenti għalihom.
Dawn l-alleanzi industrijali għandhom iwasslu għal investimenti kbar ħafna fil-faċilitajiet tal-produzzjoni u jipprovdu eluf ta’ impjiegi fl-Ewropa.
Se jkollha tingħata attenzjoni biex jiġu evitati d-diskrepanzi bejn ir-reġjuni tal-Ewropa, kif inhu viżibbli bħalissa. 3.8.
Il-megatendenza ta’ karozzi konnessi u awtomatizzati tista’ twassal għal tranżizzjoni fil-valur miżjud mill-bejgħ u mis-servizzi ta’ manutenzjoni tal-vetturi lejn mudelli ġodda ta’ negozju fixkiela ibbażati fuq servizzi ffaċilitati bid-data u l-mobilità bħala servizz.
L-ekosistema tal-industrija tal-karozzi għandha titħejja biex tidħol u tiżgura l-preżenza tagħha f’dawn il-mudelli ġodda ta’ negozju.
Dan se jirrikjedi standards teknoloġiċi u regolatorji biex jiġu pprovduti servizzi innovattivi ġodda ta’ mobilità bħall-ħlas għal kull użu, ir-reklamar ibbażat fuq il-post, l-aġġornamenti/il-manutenzjoni mill-bogħod tal-vetturi.
Il-bini ta’ spazju Ewropew tad-data dwar il-mobilità se jkun kruċjali wkoll biex tiġi żgurata tmexxija Ewropea fis-servizzi tal-mobilità diġitali.
Se jkun meħtieġ ukoll li tiġi implimentata l-infrastruttura tal-komunikazzjoni diġitali meħtieġa u li jitfasslu pjani direzzjonali għal livelli dejjem akbar ta’ awtomatizzazzjoni (inkluż qafas għall-ittestjar fuq skala kbira, l-aċċess għad-data, u approċċ ġdid għall-approvazzjoni tat-tip tal-vetturi).
Barra minn hekk, l-impatt fit-tul ta’ vetturi dejjem aktar awtomatizzati, b’mod partikolari fuq l-impjiegi u kwistjonijiet etiċi, jeħtieġ li jiġi vvalutat peress li dan se jkun importanti biex tiġi żgurata l-aċċettazzjoni soċjali.
Fl-aħħar nett, minħabba li t-trasport tal-merkanzija jista’ jintensifika fil-futur (kummerċ elettroniku), jeħtieġ li jiġu żviluppati soluzzjonijiet għall-mobilità tat-trasport intelliġenti ibbażati fuq l-organizzazzjoni multimodali tat-trasport, il-kosteffiċjenza (arranġamenti kkombinati ta’ vetturi b’kapaċità kbira), u mezzi ta’ trasport sostenibbli, bl-użu ta’ soluzzjonijiet ta’ awtomatizzazzjoni u konnettività fil-katina loġistika. 3.9.
It-teknoloġiji intelliġenti u s-soluzzjonijiet diġitali bbażati fuq il-“Mudell tal-Industrija 4.0” għandhom jappoġġjaw l-integrazzjoni tas-sistemi tal-produzzjoni u jgħinu biex dawn isiru aktar flessibbli.
Is-sistemi ta’ produzzjoni mtejba (mhux biss l-integrazzjoni tal-proċessi ta’ produzzjoni fil-livell tal-kumpaniji) tul il-katina sħiħa tal-provvista se jagħmlu l-ktajjen tal-provvista tal-industrija tal-karozzi aktar reżiljenti u jirfdu l-kompetittività.
Id-diġitalizzazzjoni għandha tiġi appoġġjata bil-ħolqien ta’ spazju industrijali tad-data għas-settur.
Madankollu, dawn it-teknoloġiji jinvolvu wkoll aktar awtomatizzazzjoni b’impatt negattiv fuq l-impjiegi, u li għandha tiġi indirizzata. 3.10.
Appoġġ għal kondizzjonijiet ekwivalenti ta’ kompetizzjoni fuq livell globali.
L-Ewropa għandu jkollha l-ambizzjoni li żżomm il-pożizzjoni qawwija tagħha fl-esportazzjoni fl-industrija tal-karozzi.
Għalhekk, iridu jittieħdu azzjonijiet biex: — tistinka għar-reċiproċità fir-relazzjonijiet kummerċjali (aċċess għas-suq, akkwist pubbliku, investimenti, rispett tal-IPRs, sussidji); — tikkonkludi ftehimiet bilaterali ta’ kummerċ ħieles (inkluż kapitolu dwar it-trasport bil-karozzi/bit-triq); — tiġġieled kontra prattiki kummerċjali inġusti (sussidji, ftehimiet bilaterali ta’ kummerċ ħieles, differenzi fil-prezz tal-karbonju, dumping soċjali u ambjentali); — tippromovi kooperazzjoni internazzjonali dwar karozzi nodfa u teknoloġiji ta’ fjuwil b’livell baxx ta’ emissjonijiet tal-karbonju.
(8)
F’dan ir-rigward, ir-rwol tar-Regolament Ewropew dwar il-batteriji huwa deskritt fid-dettall fl-Opinjoni (ĠU C 220, 9.6.2021, p. 128).